b'\n_START_ARTICLE_\nMacintosh LC\n_START_PARAGRAPH_\nMacintosh LC on Apple Computerin 15. lokakuuta 1990 julkaisema tietokone, joka oli ensimm\xc3\xa4inen edullisen LC-sarjan malli. Laite suunniteltiin edulliseksi ja sen ominaisuuksissa tehtiin kompromisseja halvemman hinnan mahdollistamiseksi. LC:t\xc3\xa4 myytiin ensimm\xc3\xa4isen vuoden aikana 500 000 kappaletta ja projekti synnytti kokonaisen edullisten tietokoneiden sarjan. LC:n tuotanto lakkautettiin 23. maaliskuuta 1992 Macintosh LC II:n tullessa markkinoille.\n_START_SECTION_\nLaitteisto\n_START_PARAGRAPH_\nMacintosh LC k\xc3\xa4ytti ik\xc3\xa4\xc3\xa4ntyneit\xc3\xa4 ratkaisuja. Koneessa ei ollut NuBus-v\xc3\xa4yl\xc3\xa4\xc3\xa4 ja se k\xc3\xa4ytti vanhempaa Motorola 68020 -suoritinta. Kevyempi n\xc3\xa4yt\xc3\xb6nohjain mahdollisti 8-bittisen RGB-n\xc3\xa4yt\xc3\xb6n vain 584x384 pikselin resoluutiolla. Monet kolmannen osapuolen Macintosh-sovellukset vaativat kuitenkin resoluutioksi v\xc3\xa4hint\xc3\xa4\xc3\xa4n 640x480. Emolevyn 16-bittinen v\xc3\xa4yl\xc3\xa4 hidasti komponenttien viestint\xc3\xa4\xc3\xa4 ja kokonaisvaltainen suorituskyky j\xc3\xa4i vaatimattomaksi. _NEWLINE_Edullisen hinnan lis\xc3\xa4ksi LC:n etuna oli p\xc3\xa4ivitysmahdollisuus Processor Direct Slot -liit\xc3\xa4nn\xc3\xa4n avulla. My\xc3\xb6s n\xc3\xa4yt\xc3\xb6nohjaimen muistin saattoi p\xc3\xa4ivitt\xc3\xa4\xc3\xa4, jolloin 640x480 resoluutio saavutettiin.'